A Bizottság határozata
(1993. június 7.)
a Marokkóból származó élő kéthéjú kagylók, tüskésbőrűek, zsákállatok és tengeri haslábúak behozatalára vonatkozó különleges feltételek megállapításáról
(93/387/EGK)
AZ EURÓPAI KÖZÖSSÉGEK BIZOTTSÁGA,
tekintettel az Európai Gazdasági Közösséget létrehozó szerződésre,
tekintettel az élő kéthéjú kagylók tenyésztésére és forgalomba hozatalára vonatkozó egészségügyi feltételek megállapításáról szóló, 1991. július 15-i 91/492/EGK tanácsi irányelvre [1] és különösen annak 9. cikkére,
mivel a Bizottság szakértőinek egy csoportja ellenőrző látogatást tett Marokkóban, az élő kéthéjú kagylók, tüskésbőrűek, zsákállatok és tengeri haslábúak előállítása és forgalomba hozatala körülményeinek ellenőrzése céljából;
mivel a marokkói jogszabályok értelmében, a Mezőgazdasági és Agrárátalakítási Minisztérium Állattenyésztési Igazgatósága szakmai tanácsadóinak segítségével dolgozó állat-egészségügyi ellenőrök felelősek az élő kéthéjú kagylók, tüskésbőrűek, zsákállatok és tengeri haslábúak egészségügyi vizsgálatának elvégzéséért, valamint a tenyésztés higiéniai és egészségügyi feltételeinek figyelemmel kíséréséért; mivel ugyanezen jogszabályok felhatalmazzák a Halászati Minisztériumot arra, hogy az Állattenyésztési Igazgatóság és a Tengerhalászati Tudományos Intézet jelentései alapján bizonyos övezetekben engedélyezze vagy megtiltsa az élő kéthéjú kagylók, tüskésbőrűek, zsákállatok és tengeri haslábúak betakarítását;
mivel a hatályos marokkói jogszabályok értelmében, a forgalomba hozott élő kéthéjú kagylókban rendszeresen vizsgálni kell a biotoxinok jelenlétét;
mivel az Állattenyésztési Igazgatóság és laboratóriumai képesek a Marokkóban hatályban lévő jogszabályok alkalmazásának hatékony ellenőrzésére;
mivel az illetékes marokkói hatóságok vállalták, hogy rendszeresen és gyorsan közlik a Bizottsággal, a toxinokat tartalmazó plankton betakarítási övezetekben való jelenlétével kapcsolatos adatokat;
mivel az illetékes marokkói hatóságok hivatalos biztosítékokat nyújtottak a 91/492/EGK irányelv mellékletének V. fejezetében megállapított követelmények, valamint az említett irányelvben előírtakkal egyenértékű, a tenyésztő- és átmosóövezetek minősítésére, a feladó- és tisztítóközpontok engedélyezésére, továbbá a közegészségügyi ellenőrzésre és a termelés-ellenőrzésre vonatkozó követelmények teljesítéséről; mivel különösen a betakarítási övezetek bármely lehetséges változásáról tájékoztatni fogják a Közösséget;
mivel Marokkó alkalmas arra, hogy bekerüljön a 91/492/EGK irányelv 9. cikke (3) bekezdésének a) pontjában említett, egyenértékűségi feltételeket teljesítő harmadik országok jegyzékébe;
mivel az említett irányelv 9. cikke (3) bekezdése b) pontjának i. alpontjában említett, egészségügyi bizonyítvány megszerzésére vonatkozó eljárásnak ki kell terjednie egy bizonyítványminta meghatározására, a kiállítás nyelvére (nyelveire), valamint az aláíró beosztására és a csomagoláson feltüntetendő állat-egészségügyi jelölésre;
mivel az említett irányelv 9. cikke (3) bekezdése b) pontjának ii. alpontjával összhangban meg kell határozni azokat a tenyésztési területeket, ahonnan kéthéjú kagylók, tüskésbőrűek, zsákállatok és tengeri haslábúak takaríthatók be és exportálhatók a Közösségbe;
mivel az említett irányelv 9. cikke (3) bekezdésének c) pontjával összhangban meg kell állapítani a kéthéjú kagylók, tüskésbőrűek, zsákállatok és tengeri haslábúak behozatalára feljogosított létesítmények jegyzékét; mivel a létesítmények csak akkor kerülhetnek be a jegyzékbe, ha az illetékes marokkói hatóságok hivatalosan engedélyezik azokat; mivel az illetékes marokkói hatóságok feladata biztosítani az említett rendelkezésben e célból megállapított követelmények betartását;
mivel a különleges behozatali feltételeket a tenyésztett víziállatok és akvakultúra-termékek forgalomba hozatalára irányadó állat-egészségügyi feltételekről szóló, 1991. január 28-i 91/67/EGK tanácsi irányelv [2] alapján hozott határozatok sérelme nélkül kell alkalmazni;
mivel az e határozatban előírt intézkedések összhangban vannak az Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
Marokkóban a Mezőgazdasági és Agrárátalakítási Minisztérium Állattenyésztési Igazgatósága az élő kéthéjú kagylók, tüskésbőrűek, zsákállatok és tengeri haslábúak 91/492/EGK irányelv követelményeinek való megfelelését ellenőrző és igazoló illetékes hatóság.
2. cikk
A Marokkóból származó és emberi fogyasztásra szánt élő kéthéjú kagylóknak, tüskésbőrűeknek, zsákállatoknak és tengeri haslábúaknak az alábbi feltételeknek kell megfelelniük:
1. minden szállítmányt egy megfelelően kitöltött, aláírt és keltezett egészségügyi bizonyítvány számozott eredeti példányának kell kísérnie, amely összhangban áll az A. mellékletben meghatározott mintával, és egyetlen lapból áll;
2. a szállítmányoknak a B. mellékletben felsorolt engedélyezett tenyésztési területekről kell származniuk;
3. azokat a C. mellékletben meghatározott jegyzékben felsorolt engedélyezett feladó- vagy tisztítóközpontokban zárt csomagolással kell ellátni;
4. minden csomagot letörölhetetlen állat-egészségügyi jelöléssel kell ellátni, amely legalább az alábbi információkat tartalmazza:
- feladó ország: MAROKKÓ;
- faj (köznapi és tudományos név);
- a tenyésztési terület megjelölése és a feladóközpont engedélyezési száma;
- a csomagolás időpontja, legalább a hónap és a nap feltüntetésével.
3. cikk
(1) A 2. cikk 1. pontjában említett bizonyítványokat az ellenőrzés helye szerinti tagállam legalább egy hivatalos nyelvén kell kiállítani.
(2) A bizonyítványokon fel kell tüntetni az Állattenyésztési Igazgatóság állatorvosának nevét, beosztását és aláírását, valamint az Állattenyésztési Igazgatóság többi bejegyzéstől eltérő színű hivatalos pecsétjét.
4. cikk
Ennek a határozatnak a tagállamok a címzettjei.
Kelt Brüsszelben, 1993. június 7-én.